ET Euroopa Liidu Teataja C 294/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 294/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„RONCAL”

EÜ nr: ES-PDO-0217-0091-13.11.2008

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — ☒ Kirjeldus —  Geograafiline piirkond — ☒ Päritolu tõendamine — ☒ Tootmismeetod —  Seos piirkonnaga —  Märgistamine — ☒ Riiklikud nõuded — ☒ Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Kirjeldus:

Jäetakse kõrvale võimalus kasutada toote valmistamisel selliste lammaste piima, kes on Lacha ja Milchschafi tõugude ristandid F1.

Täpsustatakse, et toote valmistamisel kasutatav lambapiim peab olema toorpiim.

Lisatakse võimalus kasutada toote valmistamisel Assafi tõugu lammaste toorpiima maksimaalselt 35 % ulatuses kogu kasutatavast piimast. Lacha ja Rasa tõugu lammaste toorpiim on jätkuvalt toote peamine tooraine, mida alati kasutatakse ja mille osakaal kogu kasutatavas tooraines peab olema vähemalt 65 %.

Lisatakse toote organoleptiliste omaduste kirjeldus.

Märgitakse valmistoote ühiku kaal.

3.2. Päritolu tõendamine:

Täpsustatakse üksikasjalikumalt asjaolud, mis tõestavad toote päritolupiirkonda, ning kirjeldatakse karjade ja juustukodade registrisüsteemi, kontrolliasutuse hallatavat sertifitseerimissüsteemi ja registrisse kantud juustukodade enesekontrolli ja jälgitavusega seotud kohustusi.

3.3. Tootmismeetod:

Juustu tootmismeetodit ei ole muudetud, kuid seda kirjeldatakse üksikasjalikumalt, viidates eraldi piima saamise ja juustu valmistamise eri etappidele.

Piima saamisprotsessi juures täpsustatakse, milline on piimalammaste põhitoidus ja mis temperatuuril piima säilitatakse, ning kirjeldatakse lühidalt piima kogumise ja transportimise süsteemi.

Juustu valmistamise juures kehtestatakse lõpptoote kvaliteeti silmas pidades piirangud seoses teatavate kattematerjalide kasutamisega ja pinnatöötlusmeetoditega.

3.4. Riiklikud nõuded:

Lisatakse põllumajandus-, kalandus- ja toiduaineministeeriumi 3. oktoobri 2001. aasta korraldus, millega ratifitseeritakse päritolunimetust „Roncal” käsitleva määruse muudatus.

Lisatakse ühenduse kohaldatavad õigusaktid.

3.5. Muu:

Täpsustatakse ja põhjendatakse, et toote müümisel tükeldatuna peab pakendamine toimuma päritolupiirkonnas, et tagada kvaliteet ja jälgitavus, ning eeskätt selleks, et kinnitada toote päritolu, tagada selle parim kontroll ning säilitada selle füüsikalised ja organoleptilised omadused.

Pisut on muudetud osade „Seos piirkonnaga” ja „Geograafiline piirkond” sõnastust, kuid mitte sisu. Geograafilist piirkonda käsitlevasse osasse on lisatud geograafilised koordinaadid ning viited geograafilistele piiridele ja eripäradele, samuti põhjendused määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 2 lõikes 3 sätestatud tingimuste täitmise kohta. Seost piirkonnaga käsitlevas osas antakse täpsemat teavet geograafilise piirkonna ilmastiku, pinnamoe ja mulla kohta.

KOONDDOKUMENT

NÕUKOGU MÄÄRUS (EÜ) nr 510/2006

„RONCAL”

EÜ nr: ES-PDO-0217-0091-13.11.2008

KGT ( ) KPN ( X )

1. Nimetus:

„Roncal”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.3. Juust

3.2. Toote kirjeldus, mida punktis 1 esitatud nimetus tähistab:

Üldine kirjeldus

Pressitud rasvane juust, mis on valmistatud Lacha või Rasa tõugu lammaste toorpiimast, mida võib segada ka Assafi tõugu lammaste piimaga tingimusel, et peetakse silmas järgmisi proportsioone:

— vähemalt 65 % kasutatavast piimast on Lacha või Rasa tõugu lammaste piim;

— Assafi tõugu lammaste piima osakaal kogu kasutatavas piimas ei ületa 35 %.

Roncali juustu minimaalne laagerdumisaeg on neli kuud alates soolamisprotsessi lõpust; selleks ajaks on juustul järgmised omadused.

Füüsikalised ja keemilised omadused

Kuju : silindrikujuline, siledate külgedega. Kõrgus : 8–12 sentimeetrit Kaal : 0,8–3 kg. Koorik : kõva, paks, katsumisel krobeline, rasvane, hallitusega või ilma ja värvuselt pruun või õlekarva. Juustumass : kõva, poorne, kuid suurte aukudeta, eriomase lõhna ja maitsega, kergelt teravamaitseline ja lõikamisel kollakasvalge värvusega. Rasvasisaldus : vähemalt 45 % kuivainest. Niiskusesisaldus : alla 40 %.

Organoleptilised omadused

Maitse ja lõhn : tugev ja läbitungiv, domineerib piimalõhn, vähem tajutav on loomalõhn ning võimalik on ka röstimislõhna olemasolu. Looma- ja röstimislõhn on seda tajutavam, mida pikem on laagerdumisaeg. Põhimaitse : maitsed on tasakaalus, kergelt hapukas, keskmiselt soolane maitse, mõru maitse puudub või on väga nõrk. Kolmiknärviaisting : neljakuulise laagerdumisajaga juustul on nõrk terav maitse, mis pikema laagerdumisaja korral tugevneb. Järelmaitse : eripärane maitse kestab kaua ning mõru maitse ja muud maitsed puuduvad täiesti. Tekstuur : tihke, mittemurenev ja suus pisut sõmerjas ning üsna kergelt sulav.

3.3. Tooraine (üksnes töödeldud toodete puhul):

Roncali juustu valmistatakse Navarra autonoomses piirkonnas kasvatatavate eespool nimetatud tõugu lammaste toorpiimast, naturaalsest laabist või muudest lubatud kalgendumisensüümidest ja keedusoolast.

Piim ei tohi sisaldada ternespiima ega ravimeid, mis võivad juustu valmistamist, laagerdumist ja säilitamist negatiivselt mõjutada.

3.4. Sööt (üksnes loomse päritoluga toodete puhul):

Lambad, kellelt saadakse piima juustu valmistamiseks, saavad põhitoiduse rohumaadelt, mis asuvad üksnes punktis 4 nimetatud tootmispiirkonnas.

Lambakarja toiduks olev rohi on väga mitmekesine ning sisaldab arvukalt kohalikke taimeliike. Karjamaadeks on peamiselt oruelanike ühiskasutuses olevad rohumaad ja tasandike rohumaad, kus loomi karjatatakse lüpsiperioodidel, ning osa heina säilitatakse talveks.

Tavaliselt antakse karjale suurema söödavajaduse perioodidel – pärast poegimist ja lüpsiperioodil – lisasööta, mis põhineb teraviljal, õliseemnetel, kaunviljadel ja kohalikelt karjamaadelt pärineval söödal või lutsernil. Lisasööta võidakse anda ka raskete ilmastikutingimuste korral, kui karjamaal karjatamine ei ole võimalik.

3.5. Tootmise erietapid, mis peavad toimuma määratletud geograafilises piirkonnas:

Roncali juustu valmistamiseks sobiva piima tootmine peab toimuma punktis 4 kirjeldatud tootmispiirkonnas.

Roncali juustu valmistamine ja laagerdumine peab toimuma punktis 4 kirjeldatud valmistamis- ja laagerdumispiirkonnas.

3.6. Erieeskirjad viilutamise, riivimise, pakendamise jm kohta:

— Roncali juustu võib müüa tervena või sektoriteks tükeldatuna.

— Kui toodet müüakse tükeldatuna, peab see olema pakendatud määratletud valmistamispiirkonnas. See nõue on põhjendatav järgmiselt: a) juustu tükeldamisega eemaldatakse vähemalt kahelt juustusektori küljelt kaitsev koorik. Seetõttu peab tükeldamine ja sellest saadavate sektorite pakendamine toimuma lühikese ajavahemiku jooksul, et tagada Roncali juustule eriomaste organoleptiliste omaduste säilimine ka tükeldatud kujul ning vältida kuivamist, hapendumist ja värvimuutust; b) Roncali juustu koorikusse ei ole kõrvetatud kaitstud päritolunimetust tähistavat märgist, vaid juustu tunnuseks on sõna „Roncal” kasutamine tootja etiketil ja kontrolliasutuse väljastatud lisaetiketid, mis on pandud otse tootele. Seetõttu võivad ehtsust kinnitavad tunnusmärgid muutuda juustu tükeldamisel mõnes kohas loetamatuks. Selleks et tükeldatud toote ehtsust mitte kahtluse alla seada, tuleb toode seega pakendada tootmiskohas kontrolliasutuse järelevalve all.

3.7. Erieeskirjad märgistamise kohta:

Kaitstud päritolunimetusega juustu etiketil peab olema sõna „Roncal” ja juustul peab olema nummerdatud lisaetikett, mille koostab, väljastab ja mida kontrollib kontrolliasutus.

4. Geograafilise piirkonna täpne määratlus:

Tootmispiirkonnaks on kogu Navarra autonoomne piirkond, mis asub Pürenee poolsaare põhjaosas ja Püreneede lääneosas.

Valmistamis- ja laagerdumispiirkond hõlmab Uztarrozi, Isaba, Urzainqui, Roncali, Garde, Vidángozi ja Burgui omavalitsusüksusi, mis asuvad Navarra autonoomse piirkonna kirdeosas laiuvas Roncali orus.

5. Seos geograafilise piirkonnaga:

5.1. Geograafilise piirkonna eripära:

Roncali oru pinnamoest ja ilmastikutingimustest (mida kirjeldatakse allpool) ning lähipiirkondade täiendavatest omadustest tingituna on piirkonna karjased traditsiooniliselt tegelenud rändkarjatamisega, viies oma karja talveks Navarra lõunaosa rohumaadele ja suveks Põhja-Navarasse.

Rändkarjatamisest tulenevalt on Roncali juustu valmistavad juustukojad lisaks Roncali oru karjadelt saadud piimale hankinud piima traditsiooniliselt ka väljaspool orgu asuvatelt karjamaadelt, mis paiknevad siiski oru karjamaade lähedal Rasa ja Lacha lambatõugude looduslikus levialas ning Navarra autonoomses piirkonnas. Sellest tingituna on välja kujunenud kaks geograafiliselt piiritletud ala: piimatootmispiirkond ning juustu valmistamise ja laagerdumise piirkond.

Piimatootmispiirkond

Navarra autonoomne piirkond asub alal, kus ookeanikliima läheb üle vahemereliseks kliimaks. Kliima muutub märkimisväärselt loodest kagusse, mistõttu esineb suuri kõikumisi ka sademe- ja temperatuurinäitajates. Nimetatud erinevuste ning aastaajaliste muutuste tõttu on rändkarjatamine eri piirkondade vahel muutunud piirkonna karjakasvatust iseloomustavaks tavaks, mis võimaldab lisaks karja karmidest tingimustest säästmisele tagada rohusööda ühtlase kättesaadavuse kogu aasta vältel.

Sademete hulk väheneb põhjast lõunasse kõigil aastaaegadel, kuid tänu rohu kasvamisele vastavalt eri aastaaegadele ja aladele on piirkonnale iseloomulikud mitmekesised ja kohalike taimeliikide poolest rikkad rohumaad, mis sobivad suurepäraselt lambakarjade söötmiseks.

Ilmastikutingimustel on lambakarjade haldamisel oluline roll, võttes arvesse eeskätt seda, et Lacha ja Rasa tõugu lammaste karjatamisel on tavaks vabapidamine. Kõnealuses piirkonnas on kaht liiki lambad elanud juba eelajaloolistest aegadest peale; see asjaolu on aidanud kaasa nende kohanemisele nimetatud karjatussüsteemiga, mis on tingitud looduskeskkonna eripäradest.

Juustu valmistamise ja laagerdumise piirkond

Roncali org on geograafiliselt isoleeritud, asudes mägise pinnamoega Püreneedes. Kliima on kõrgemates piirkondades lähisalpiline ja madalates piirkondades lähisvahemereline. Suved on lühikesed ja mõõduka temperatuuriga ning talved on pikad, karmid ja lumerohked.

Juustu valmistatakse traditsioonilisel, Roncali orule ainuomasel meetodil, mida iseloomustab peamiselt lamba toorpiima ning naturaalse laabi või muude lubatud kalgendumisensüümide kasutamine ja juustu laagerdumine vähemalt nelja kuu vältel, arvestades soolamise lõpust.

5.2. Toote eripära:

Juust on pressitud, poorne, kuid suurte aukudeta, rasvane, loomuliku kõva, ilma kattematerjalide ja pinnatöötluseta koorikuga, lõikamisel kollakasvalge värvusega, iseloomuliku tugeva ja läbitungiva lõhnaga ning kergelt hapuka, võise ja pisut terava maitsega.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Roncali orus toodetud juustu omadused on tihedalt seotud aastaajaga ning need tulenevad peamiselt traditsioonilisest piimatootmise ja juustuvalmistamise viisist: lüpsiperiood on novembrist märtsini ja juust laagerdub iseloomulikus piirkonnas.

Juustu eriomased organoleptilised omadused tulenevad mitmest tegurist.

— Tänu toorainena kasutatavale kuumtöötlemata lambapiimale tekib hulgaliselt eri mikroobe, mis annavad juustule laagerdumise ajal selle spetsiifilised omadused ja millel on väga oluline roll, sest juust laagerdub pikka aega.

— Traditsiooniline valmistusviis, mida on kasutatud juba ammustest aegadest peale: juustu valmistatakse lamba toorpiimast, juustumassi ei kuumutata, kalgendumine toimub ensüümide abil, juust laagerdub vähemalt neli kuud ja sellel on loomulik koorik.

— Kalgendumine laabi, piimhappebakterite ja lamba toorpiimas leiduvate bakterite abil ning vähemalt nelja kuu pikkune laagerdumine annavad juustule iseloomuliku terava maitse ja tagavad (tänu madalale vee aktiivsusele ja PH-le) patogeensete mikroorganismide puudumise.

— Juustu laagerdumine, mis toimub üksnes Roncali orus, tingib ensüümsed (proteolüüs, lipolüüs) ja mikroobsed (laktokokid, laktobatsillid, enterokokid) protsessid, mis annavad juustule selle iseloomulikud organoleptilised omadused.

— Juustu soolatakse ja see laagerdub loomuliku koorikuga, mille pinda ei töödelda, ning seetõttu on juustul iseloomulik koorik, mis seda kaubanduslikult eristab.

Lacha ja Rasa tõugu lambad, kelle piima peamiselt kasutatakse, elavad tootmispiirkonnas juba eelajaloolistest aegadest peale; seetõttu on nad täielikult kohanenud karmide ilmastikutingimustega ja oma toidulauaks olevate rohumaade eripäradega. Sealne taimestik annab juustule väga iseloomulikud organoleptilised omadused.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.navarra.es/NR/rdonlyres/E04A0F92-7922-42E2-A2BA-EEA2D24C8527/223122/PliegoDOPRONCAL184122.pdf

(1) ELT L 93, 31.3.2006, lk 12.